钦定古今图书集成/明伦汇编/官常典/第632卷 > 周乘
## 钦定古今图书集成/明伦汇编/官常典/第632卷 > 周乘

按《广东通志》：乘，字子居，汝南安城人。天资聪明，高峙岳立，非陈蕃、黄宪之徒，则不交也。中平初，与宪及封
祈等六人，以孝廉为太守李张所举，函封未发，而张
病卒。张夫人于柩侧下帷，见六孝廉守丧不去，谓曰：
“诸君各怀进退，俱未肯发。妾幸有三孤，足理丧纪，正
使相随坟陌，何若曜德王室？亡者有灵，实宠赖之，没
而不朽，此其然乎！”乘哭尽哀，与郑伯坚即日辞行，诣
京师，拜郎中，迁鄢陵长。建安中，被征，拜侍御史公车
司马令，不畏强御，以是见怨于幸臣。出为交趾刺史，
上书云：“云南交趾绝域，习于贪浊，强宗聚奸，长吏肆
狡，侵渔万民，贻毒久矣。今为本朝扫清一方。”是时，属
城解绶者三十馀人，岭表肃然。陈蕃常叹曰：“若周子
居者，真治国之器，譬诸宝剑，则世之干将。”其为名流
推重如此。